Toate instituțiile statului sunt folosite împotriva celor trei partide din Alianța Dreapta Unită, a declarat deputatul Cătălin Drulă, liderul USR, duminică, pe B1 TV, la "Pe Bune" cu Răzvan Zamfir.
Întrebat dacă există Dreapta Unită, având în vedere decizia BEC, liderul USR a spus: "Da, o aveți în fața dumneavoastră, dar Marcel Ciolacu și cu Nicolae Ciucă își doresc să nu existe – și despre asta este ceea ce s-a întâmplat în ultimele două zile la Biroul Electoral Central, atenție, la solicitarea PSD oficială, semnată, prin acest domn Viorel Mocanu, care mai este faimos, a fost la un moment dat agentul României când a trimis o hârtie din partea statului român care îl scotea pe Dragnea dintr-un proces european".
"Astăzi a fost luată o decizie de acest Birou Electoral Central, cu niște oameni care au fost împotrivă acolo, dar până la urmă a fost o decizie de respingere a asocierii noastre. Într-o democrație, asocierea liberă în politică este fundamentală. Votul liber înseamnă mai mult decât să mergi la o secție de vot, pentru că asta s-a întâmplat și Rusia acum, avem rezultatele, Putin – 87%, probabil că Marcel Ciolacu ar fi invidios, înseamnă multe alte lucruri", a continuat Cătălin Drulă.
"Înseamnă să existe o competiție cât de cât corectă, atenție, că nici nu mai avem pretenții la felul cum a erodat Iohannis democrația în România, or în cazul nostru toate instituțiile statului sunt folosite împotriva celor trei partide, amenințări, șantaje, primari cărora li se fac oferte agresive de recrutare, dar li se arată și partea cealaltă", a adăugat fostul ministru.